Dođi u pet do pet / Jer želim sada sve da znam
"Dođi u pet do pet / Jer želim sada sve da znam" dvanaesta je singl-ploča sarajevske pop-rok grupe Ambasadori. Objavila ga je nekadašnja izdavačka kuća Diskoton 1976. Na A-strani je pjesma "Dođi u pet do pet" komponirana u stilu pop muzike i šlagera tipičnom za dotadašnji repertoar ovog muzičkog sastava. Njena prva javna izvedba bila je na festivalu Vaš šlager sezone održanom iste godine, a po njenom objavljivanju ostvarila je dobar uspjeh kod publike i često se u to vrijeme mogla čuti na radio i televizijskim stanicama kako u Bosni i Hercegovini tako i u bivšoj Jugoslaviji. Na B-strani je pjesma pod nazivom "Jer želim sada sve da znam", koja predstavlja njihov mali izlet u rokenrol muziku. Muziku i aranžman za obje pjesme uradio je gitarist i vođa Ambasadora Slobodan Vujović, na tekst Slobodana Đurasovića. Komponirane su u stilu šlagera, pop i rokenrol muzike, a posebno su se istakli svojom kvalitetnom pjevačkom izvedbom Jasna Gospić, te instrumentalnom pratnjom ostali članovi ovog nekadašnjeg sarajevskog pop-rok sastava. Ovo je ujedno i prva pjesma koju je Gospić snimila s Ambasadorima na početku njene pjevačke karijere. Zanimljivost je da je na ovoj singl ploči bubnjeve svirao Perica Stojanović. Singl pločom "Dođi u pet do pet / Jer želim sada sve da znam" Ambasadori su potvrdili pjevački i izvođački kvalitet te ostvarili dobar uspjeh u okviru tadašnje jugoslavenske i sarajevske pop-rok scene iz druge polovine 1970-ih. Fotografiju i dizajn za omot uradio je Dragan S. Stefanović.